6. โครงการในอนาคต

บริษัทฯ ได้วางแผนกลยุทธ์การลงทุนของเครือไทยออยล์
โดยมีวัตถุประสงค์หลักเพื่อเสริมศักยภาพในการดำเนินธุรกิจให้มีการเจริญเติบโตอย่างยั่งยืน
ตลอดจนเพิ่มเสถียรภาพเพื่อรองรับความผันผวนของอุตสาหกรรมน้ำมัน และปิโตรเคมีในอนาคต
โดยมุ่งเน้นการขยายงานด้านการกลั่นน้ำมันที่เชื่อมโยงกับการผลิตผลิตภัณฑ์ปิโตรเคมี
ตลอดจนธุรกิจที่เกี่ยวเนื่อง การเพิ่มมูลค่าของผลิตภัณฑ์
การลงทุนเพิ่มเติมในธุรกิจไฟฟ้าและพลังงานทดแทน
เพื่อก้าวสู่การเป็นกลุ่มบริษัทพลังงานชั้นนำในภูมิภาคเอเชียแปซิฟิค

-   โครงการที่อยู่ระหว่างการดำเนินการ

โครงการขยายกำลังการผลิตสารอะโรมาติกส์ของบจ.ไทยพาราไซลีน

การขยายกำลังการผลิตสารอะโรมาติกส์ในส่วนแรก คือ
การขยายกำลังการผลิตสารมิกซ์ไซลีนได้ดำเนินการแล้วเสร็จในปี 2550
และได้เริ่มดำเนินการผลิตแล้ว ทำให้กำลังการผลิตสารมิกซ์ไซลีนเพิ่มสูงขึ้น
สารมิกซ์ไซลีนที่ผลิตได้จะถูกป้อนเข้าหน่วยผลิตสารพาราไซลีนต่อเนื่องและส่งออก
ส่วนการก่อสร้างหน่วยผลิตใหม่และการขยายกำลังการผลิตในส่วนที่เหลือมีกำหนดแล้วเสร็จในช่วงไตรมาส
1 ปี 2551

หลังโครงการแล้วเสร็จ บจ.ไทยพาราไซลีนจะเป็นผู้ผลิตสารอะโรมาติกส์แบบครบวงจร คือ
ผลิตสารพาราไซลีน มิกซ์ไซลีน เบนซินและโทลูอีน
โดยมีกำลังการผลิตสารอะโรมาติกส์รวมเพิ่มสูงขึ้นจาก 420,000 ตันต่อปีในปัจจุบัน เป็น 900,000
ตันต่อปี

-   โครงการขยายงานในอนาคตอื่นๆ

- โครงการผลิตน้ำมันสำเร็จรูปตามมาตรฐาน EURO IV

  บริษัทฯ ได้เตรียมโครงการปรับปรุงคุณภาพน้ำมันเบนซินและดีเซลให้ตรงตามมาตรฐาน EURO IV
  ที่จะมีการบังคับใช้ในปี 2555 ในขณะนี้บริษัทฯ
  สามารถผลิตน้ำมันสำเร็จรูปบางส่วนให้ตรงตามมาตรฐานใหม่ได้แล้ว โดยเฉพาะน้ำมันดีเซล
  ซึ่งสามารถออกจำหน่ายได้ในไตรมาสแรกของปี 2551 อีกทั้ง บริษัทฯ
  มีความพร้อมที่จะผลิตน้ำมันเบนซินที่มีปริมาณสารเบนซินต่ำกว่าร้อยละ 1
  ได้ทันทีหลังจากโครงการขยายกำลังการผลิตสารอะโรมาติกส์ของบจ.ไทยพาราไซลีนแล้วเสร็จ

- โครงการผลิตผลิตภัณฑ์พิเศษของ บมจ. ไทยลู้บเบส

  บมจ.ไทยลู้บเบสอยู่ระหว่างการดำเนินการเตรียมก่อสร้างหน่วยผลิต
  เพื่อเพิ่มคุณค่าผลิตภัณฑ์น้ำมันยาง (Extract) เดิมให้เป็นน้ำมันยางมลพิษต่ำ (Treated
  Distillate Aromatic Extract – TDAE) ซึ่งมีสารอะโรมาติกส์หนัก (Poly Cyclic
  Aromatic – PCA) ในปริมาณต่ำ
  เพื่อใช้เป็นวัตถุดิบในการผลิตยางรถยนต์มลพิษต่ำที่จะมีผลบังคับใช้ในกลุ่มประเทศประชาคมยุโรปในอนาคตอันใกล้
  คาดว่าโครงการก่อสร้างจะแล้วเสร็จในปี 2553 และสามารถผลิตน้ำมันยางมลพิษต่ำได้ 50,000
  ตันต่อปี

- โครงการขยายกองเรือของ บจ. ไทยออยล์มารีน

  บจ.ไทยออยล์มารีนมีแผนงานจัดซื้อเรือผนัง 2 ชั้น (Double Hull Vessel)
  ในการขนส่งผลิตภัณฑ์ปิโตรเคมีและปิโตรเลียม จำนวน 5 ลำ
  เพื่อรองรับความต้องการส่งออกของกลุ่ม ปตท. ที่เพิ่มสูงขึ้นอย่างต่อเนื่อง อีกทั้ง
  เพื่อรองรับข้อตกลงการเดินเรือสากลจาก International Maritime Organization
  (IMO) ซึ่งกำหนดให้ใช้เรือผนัง 2 ชั้นในการขนส่งผลิตภัณฑ์ปิโตรเคมีและน้ำมันสำเร็จรูปตั้งแต่ปี
  2550 และ 2553 ตามลำดับ

- โครงการผลิตเอทานอล

  บริษัทฯ ได้ร่วมลงทุนกับ บมจ.ผาแดงอินดัสทรี และบจ.เพโทรกรีน (บริษัทในเครือ บมจ.
  มิตรผล) จัดตั้ง บจ.แม่สอดพลังงานสะอาด
  เพื่อผลิตเอทานอลจากน้ำอ้อยโดยตรงเป็นรายแรกของประเทศไทย โดยมีกำลังการผลิต
  200,000 ลิตรต่อวัน คาดว่าจะเริ่มดำเนินการผลิตได้ในช่วงต้นปี 2552

  ส่วนโครงการผลิตเอทานอลจากมันสำปะหลังขนาด 500,000 ลิตรต่อวันนั้น บริษัทฯ
  ได้ชะลอโครงการเพื่อรอดูสถานการณ์ด้านอุปสงค์และอุปทานภายภายในประเทศ
  ซึ่งขึ้นกับนโยบายพลังงานจากภาครัฐในการสนับสนุนการใช้เอทานอลผสมในน้ำมันแก๊สโซฮอล์
  ตลอดจนการศึกษาตลาดเอทานอลในภูมิภาค ซึ่งคาดว่าจะมีความต้องการสูงขึ้นในอนาคต

- โครงการก่อสร้างสถานีจ่ายน้ำมันทางรถแห่งใหม่

  บริษัทฯ อยู่ในระหว่างการดำเนินการก่อสร้างสถานีจ่ายน้ำมันทางรถแห่งใหม่
  เพื่อเพิ่มประสิทธิภาพในการให้บริการและรองรับความต้องการของลูกค้าที่เพิ่มสูงขึ้น
  ตลอดจนขยายการบริการให้ครอบคลุมการจ่ายน้ำมันไบโอดีเซลและสารโทลูอีน นอกจากนี้ บริษัทฯ
  ยังได้ติดตั้งหน่วยควบคุมไอน้ำมัน (Vapour Recovery Unit)
  เพื่อรักษาสภาพแวดล้อมในการทำงานและรองรับข้อกำหนดของภาครัฐ ทั้งนี้
  คาดว่าโครงการจะก่อสร้างแล้วเสร็จพร้อมดำเนินการได้ในปี 2551

- โครงการผู้ผลิตไฟฟ้า ขนาดใหญ่ (IPP)

  แม้ว่าบริษัทฯ
  จะไม่ได้รับการประกาศรายชื่อเป็นผู้ผ่านการคัดเลือกทั้งทางด้านการเงินในการประมูล IPP
  ในรอบสอง ในปี 2550 แต่บริษัทฯ ก็ได้เตรียมความพร้อมในการเข้าร่วมประมูลโครงการ IPP
  ของกระทรวงพลังงานในรอบถัดไป